12.

În partea a patra titlul III capitolul 1 se adaugă următoarea secțiune: „Secțiunea 4 Criterii de eligibilitate pentru DECC Articolul 107a Tipul eligibil de active (1) Tipul eligibil de active este reprezentat de instrumente de natura datoriei în sensul definiției DECC menționate la articolul 2 punctul 70a. (2) DECC au un principal fix, necondiționat și o structură de cupon care îndeplinește criteriile menționate la articolul 63. Portofoliul de acoperire conține exclusiv creanțe private pentru care sunt disponibile: (a) un model specific de date la nivel de credit pentru DECC; sau (b) un model de date la nivel de credit pentru TGA în conformitate cu articolul 73. (3) Creanțele private constituite drept garanție sunt cele acordate debitorilor stabiliți într-un stat membru a cărui monedă este euro. Inițiatorul trebuie să fie o contraparte din Eurosistem cu sediul într-un stat membru a cărui monedă este euro, iar emitentul trebuie să fi achiziționat creanța privată de la inițiator. (4) Emitentul DECC trebuie să fie un SPV cu sediul într-un stat membru a cărui monedă este euro. Părțile tranzacției, altele decât emitentul, debitorii creanței private constituite drept garanție și inițiatorul trebuie aibă sediul în SEE. (5) DECC sunt exprimate în euro sau într-una din fostele monede ale statelor membre a căror monedă este euro. (6) După efectuarea unei evaluări pozitive, Eurosistemul aprobă structura DECC ca fiind eligibilă drept colateral în Eurosistem. (7) Legislația aplicabilă DECC, inițiatorului, debitorilor și, după caz, garanților creanțelor private constituite drept garanție, acordurilor privind creanțele private-garanție, precum și oricăror acorduri care asigură transferul direct sau indirect al creanței private constituite drept garanție de la inițiator la emitent este cea a sistemului juridic național în care se află sediul emitentului. (8) DECC trebuie să îndeplinească cerințele privind locul emisiunii și procedurile de decontare prevăzute la articolele 66 și 67. Articolul 107b Nesubordonarea în ceea ce privește DECC DECC nu generează drepturi asupra principalului și/sau dobânzii care să fie subordonate drepturilor deținătorilor de alte instrumente de natura datoriei emise de același emitent. Articolul 107c Cerințe privind calitatea creditului DECC respectă cerințele Eurosistemului privind calitatea creditului, astfel cum se prevede în partea a patra titlul III capitolul 2 secțiunea 3. Articolul 107d Achiziția de creanțe private constituite drept garanție de către emitent Portofoliul de creanțe private constituite drept garanție a fost dobândit de emitent de la inițiator, într-un mod considerat de Eurosistem drept o «vânzare reală» sau echivalentul unei «vânzări reale», care este opozabilă terților și care nu mai poate fi atacată de inițiator și de creditorii acestuia, inclusiv în caz de insolvabilitate a inițiatorului. Articolul 107e Cerințe privind transparența aplicabile DECC (1) DECC îndeplinesc cerințele privind transparența atât la nivelul structurii DECC, cât și la nivelul creanțelor private constituite drept garanție individuale. (2) La nivelul structurii DECC, se pun la dispoziția publicului informații detaliate cu privire la datele principale privind tranzacțiile aferente DECC, precum datele de identificare ale părților la tranzacție, un rezumat al caracteristicilor structurale principale ale DECC, o descriere succintă a colateralului și termenii și condițiile DECC. În cursul evaluării care o efectuează, Eurosistemul poate solicita orice documente referitoare la tranzacție și orice opinii juridice considerate necesare din partea oricărui terț pe care îl consideră relevant, inclusiv, dar nelimitându-se la aceștia, emitentul și/sau inițiatorul. (3) În conformitate cu procedurile stabilite în anexa VIII, la nivelul creanțelor private constituite drept garanție individuale sunt puse la dispoziție date cuprinzătoare și standardizate la nivel de credit privind portofoliul de creanțe private constituite drept garanție, cu excepția celor privind frecvența de raportare și perioada de tranziție. Pentru ca DECC să fie eligibile, toate creanțele private constituite drept garanție sunt omogene, respectiv raportarea acestora trebuie să fie posibilă utilizând un singur model de date la nivel de credit. În urma evaluării datelor relevante Eurosistemul poate stabili că un DECC nu este omogen. (4) Datele la nivel de credit se raportează cel puțin pe bază lunară, nu mai târziu de o lună de la termenul limită. Termenul limită pentru raportarea datelor la nivel de credit este ultima zi calendaristică a lunii. Dacă datele la nivel de credit nu sunt raportate sau actualizate în termen de o lună de la termenul limită respectiv, DECC încetează a mai fi eligibil. (5) Cerințele privind calitatea datelor aplicate TGA se aplică și DECC, inclusiv modelelor de date specifice DECC la nivel de credite. Nu se acordă o perioadă de tranziție pentru ca un DECC să atingă scorul minim acceptabil pentru calitatea datelor la nivel de credit. (6) În evaluarea pe care o efectuează cu privire la eligibilitate, Eurosistemul ia în considerare: (a) orice caz de netransmitere a datelor obligatorii; și (b) cât de frecvent câmpurile individuale de date la nivel de credit nu conțin date relevante. Articolul 107f Tipuri de creanțe private constituite drept garanție eligibile (1) Fiecare creanță privată constituită drept garanție îndeplinește criteriile de eligibilitate aplicabile creanțelor private prevăzute în partea a patra titlul III capitolul 1 secțiunea 1, sub rezerva modificărilor prevăzute în prezentul articol. (2) Pentru a asigura crearea unei garanții valabile asupra creanțelor private constituite drept garanție, care să permită emitentului și deținătorilor de DECC să execute rapid creanțele respective în caz de neîndeplinire a obligațiilor de către inițiator, trebuie respectate următoarele cerințe juridice suplimentare, astfel cum sunt menționate la alineatele (3)-(9): (a) verificarea existenței creanțelor private constituite drept garanție; (b) valabilitatea acordului pentru mobilizarea creanțelor private constituite drept garanție; (c) efectul deplin al mobilizării față de terți; (d) absența restricțiilor referitoare la transferul creanțelor private constituite drept garanție; (e) absența restricțiilor referitoare la executarea creanțelor private constituite drept garanție; (f) absența restricțiilor privind secretul bancar și confidențialitatea. Detalii suplimentare privind caracteristicile specifice ale sistemelor juridice naționale sunt furnizate în documentația națională relevantă a BCN. (3) BCN a statului în care se află sediul inițiatorului, autoritățile de supraveghere sau auditorii externi efectuează o verificare unică a caracterului adecvat al procedurilor utilizate de inițiator pentru a transmite către Eurosistem informațiile privind creanțele private constituite drept garanție. (4) BCN a statului în care se află sediul inițiatorului va efectua cel puțin următorii pași pentru a verifica existența creanțelor private constituite drept garanție: (a) Obține de la inițiator o confirmare scrisă, pe cel puțin o bază trimestrială, prin care acesta confirmă: (i) existența creanțelor private constituite drept garanție: această confirmare ar putea fi înlocuită cu verificări încrucișate ale informațiilor deținute de registrele centrale de credit, în cazul în care acestea există; (ii) conformitatea creanțelor private constituite drept garanție cu criteriile de eligibilitate aplicate de Eurosistem; (iii) faptul că acele creanțe private constituite drept garanție nu sunt folosite simultan drept colateral în beneficiul unui terț, precum și faptul că inițiatorul nu va mobiliza respectivele creanțe private constituite drept garanție drept colateral pentru Eurosistem sau pentru un terț; (iv) faptul că inițiatorul se va angaja să comunice BCN relevante nu mai târziu de următoarea zi lucrătoare orice eveniment care afectează semnificativ valoarea de colateral a creanțelor private constituite drept garanție, în special rambursări anticipate, parțiale sau totale, diminuări ale ratingurilor și modificări semnificative ale condițiilor creanțelor private constituite drept garanție. (b) BCN a statului în care se află sediul inițiatorului sau registrele centrale de credit, autoritățile competente de supraveghere bancară sau auditorii externi relevanți efectuează verificări aleatorii ale calității și acurateții confirmărilor scrise transmise de inițiatori, prin livrarea documentației fizice sau vizite la fața locului. Informațiile verificate pentru fiecare creanță privată constituită drept garanție acoperă minim caracteristicile care determină existența și eligibilitatea creanțelor private constituite drept garanție. Pentru inițiatorii cu sisteme interne de rating (IRB) aprobate de ECAF, sunt efectuate verificări suplimentare privind evaluarea calității creditului cu privire la creanțele private constituite drept garanție, implicând verificări ale probabilității de neîndeplinire a obligațiilor în ceea ce privește debitorii creanțelor private care garantează DECC care sunt utilizate drept colateral în operațiunile de creditare ale Eurosistemului. (c) Pentru verificările efectuate în conformitate cu articolul 107f alineatul (3), alineatul (4) litera (a) sau litera (b) de către BCN a statului în care se află sediul inițiatorului, autoritățile de supraveghere, auditorii externi sau registrele centrale de credit, cei care efectuează verificările sunt autorizați să desfășoare aceste investigații, printr-un contract sau în conformitate cu cerințele naționale aplicabile, după caz. (5) Acordul pentru transferul creanțelor private constituite drept garanție către emitent sau pentru mobilizarea acestora prin transfer, cesiune sau garanție reală mobiliară produce efecte între emitent și inițiator și/sau beneficiarul transferului/cesionar/beneficiarul garanției reale mobiliare, după caz, în conformitate cu legislația națională aplicabilă. Inițiatorul și/sau beneficiarul transferului, după caz, îndeplinesc toate formalitățile legale necesare pentru asigurarea validității acordului și a transferului direct sau indirect valabil al creanțelor private constituite drept garanție. În ceea ce privește notificarea debitorului, se aplică următoarele, în funcție de legislația națională aplicabilă. (a) În unele cazuri poate fi necesară efectuarea notificării debitorului sau a înregistrării publice: (i) cu privire la transferul (direct sau indirect) al creanțelor private constituite drept garanție către emitent; sau (ii) cazul în care contrapărțile mobilizează DECC drept colateral față de BCN de origine pentru a asigura eficacitatea deplină a unui astfel de transfer sau mobilizare față de terți; și în special (iii) pentru a asigura prioritatea garanției emitentului (în ceea ce privește creanțele private constituite drept garanție) și/sau a garanției BCN de origine (în ceea ce privește DECC mobilizate drept colateral) față de alți creditori. În asemenea cazuri, cerințele privind această notificare sau înregistrare trebuie îndeplinite: (i) înainte de sau concomitent cu transferul efectiv (direct sau indirect) al creanțelor private constituite drept garanție către emitent; sau (ii) concomitent cu mobilizarea de către contrapărți a DECC drept colateral față de BCN de origine. (b) Dacă nu este necesară efectuarea ex ante a notificării debitorului sau a înregistrării publice astfel cum este prevăzut la litera (a), în temeiul documentației naționale aplicabile, este necesară notificarea ex post a debitorului. Notificarea ex post înseamnă că debitorul este notificat, astfel cum este prevăzut în documentația națională, cu privire la faptul că creanțele private constituite drept garanție sunt transferate sau mobilizate imediat după o situație de neîndeplinire a obligațiilor sau un eveniment de credit similar, astfel cum se detaliază în documentația națională aplicabilă. (c) Literele (a) și (b) reprezintă cerințe minime. Eurosistemul poate decide să solicite notificarea sau înregistrarea ex ante și în alte situații decât cele menționate anterior, inclusiv în cazul instrumentelor la purtător. (6) Creanțele private constituite drept garanție pot fi transferate pe deplin către emitent fără restricție. Acordurile privind creanțele private constituite drept garanție sau alte tipuri de contracte dintre inițiator și debitor nu conțin dispoziții restrictive privind transferul colateralului. Acordurile privind creanțele private constituite drept garanție sau alte tipuri de contracte dintre inițiator și debitor nu conțin dispoziții restrictive privind executarea creanțelor private constituite drept garanție, și nici restricții privind forma, timpul sau alte cerințe privind executarea, astfel încât Eurosistemul să poată executa colateralul DECC. (7) Fără a aduce atingere alineatului (6), dispozițiile care restricționează cesiunea părților dintr-un credit sindicalizat către bănci, instituții financiare și entități care sunt în mod regulat implicate în sau care au fost înființate în scopul creării, cumpărării sau investirii în credite, valori mobiliare sau alte active financiare nu sunt considerate o restricție privind executarea creanțelor private constituite drept garanție. (8) Fără a aduce atingere alineatelor (6) și (7), un agent facilitator pentru colectarea și distribuirea plăților și administrarea creditului nu este considerat a fi o restricție privind transferul și executarea unei părți dintr-un credit sindicalizat, dacă: (a) agentul facilitator este o instituție de credit situată într-un stat membru; și (b) relația de prestare de servicii dintre membrul relevant al sindicatului și agentul facilitator poate fi transferată împreună cu sau ca parte a părții din creditul sindicalizat. (9) Inițiatorul și debitorul au convenit contractual că debitorul acceptă în mod necondiționat transmiterea de către inițiator, emitent și orice contraparte care mobilizează DECC către Eurosistem a informațiilor privind creanța privată relevantă constituită drept garanție și privind debitorul care sunt solicitate de BCN relevantă în scopul de a asigura faptul că s-a creat o garanție valabilă asupra creanțelor private constituite drept garanție și că respectivele creanțe private constituite drept garanție pot fi ușor executate în caz de neîndeplinire a obligațiilor de către o inițiator/emitent.”